**משחק סימולציה: הקורונה כאירוע אסטרטגי גלובאלי וארצי /( לאומי)**

יוסי בן ארצי

כללי

משבר ה" קורונה" עומד בכלל הקריטריונים המצדיקים את הגדרתו כאירוע אסטרטגי ברמה הלאומית וברמה הגלובלית.

בימים אלו, כאשר המציאות עולה על כל דמיון ותרחיש – מתחייבת העמקה במכללה לבטחון לאומי במשמעויות האסטרטגיות הנובעות מהמשבר, ואפשר לנצל את היתרון היחסי הקיים במב"ל לסיוע למקבלי ההחלטות.

בנוסף, בשלב זה בתוכנית הלימודים, רכשו כבר המשתתפים את הכלים התיאורטיים והמתודולוגיים הנדרשים לניתוח אירוע אסטרטגי מורכב.

מטרות:

- יישום גישת העיצוב לניתוח האירוע האסטרטגי "משבר הקורונה" בשאיפה לגבש מסמך מדיניות והמלצות מעשיות לדרג המדיני, בשיתוף המל"ל.

- יישום תפיסת למידת בכירים של מפקד המכללות, והתנסות בגיבוש עצמי של הליך למידה, כאשר סגל ההדרכה אינו יוזם ומוביל אלא מהווה בעצמו חלק מתהליך הלמידה.

- התנסות באירוע בזמן אמת והתרחשות ולא במקרה תיאורטי.

מדוע אנו חייבים ליזום את המשחק?

* המציאות זימנה לנו אירוע בעל משמעות אסטרטגית ברמה הגלובאלית והארצית, שאיננו בתחום המדיני אלא דווקא בזה האזרחי, בו שותפים שחקנים מגוונים וגורמים רבים, וזאת במצב של חוסר ידע ומידע מספיק, בהיעדר מוכנות מוקדמת ובמצב של חוסר ודאות.
* רמת החשיבות והחומרה של האירוע לא נופלת במובן החשיבה האסטרטגית מאירועים מדיניים כמו 'תכנית המאה' אותה אנחנו מתרגלים בכל שנה.
* למחזור זה ניתנת הזדמנות בלתי חוזרת לעסוק באירוע מסוג זה תוך כדי התהוותו ובמצב של היעדר מדיניות ברמה העולמית ובזו המקומית.
* זו הזדמנות לתרגל את הנלמד בשיעורי האסטרטגיה [ לא המדינית] ותורת העיצוב [ או אחרת] על אירוע 'חי' ודרמטי ולראות את מידת היכולת ליישם חומר נלמד תוך כדי שנת הלימודים.
* הזדמנות להמחיש כי בטל''מ איננו צבאי ומדיני בלבד, אלא אזרחי וכלכלי, כגון מוכנות לאירועי רעידות אדמה, צונאמי, משבר האקלים ועוד.

ההיגיון המסדר:

* **התהוות עצמית** של תחומי התוכן על ידי הלומדים וגיבוש צוותי חקר, ניתוח וגיבוש ההמלצות לאחר תהליך של אבחון וחשיבה על זוויות הפעולה הנדרשות – בהתאם לגישת העיצוב.
* **תהליך מתפתח** – התנעה מסודרת של השלב הראשון בלבד, ולאחר מכן התקדמות בהתאם לצרכים ולהחלטות המשתתפים.
* **שילוב של מציאות ומשחק** – התאמת קצב הסימולציה לאירועים והתפתחויות הקורים במציאות.
* **קביעת המתודולוגיה** – לפני ה"צלילה" לתוכן יש לקבוע את תהליך המתודולוגי, בהתאם לגישת העיצוב ולהתפתחויות הלאומיות והבינלאומיות.
* **החלוקה לצוותים** – תיקבע על ידי המשתתפים עצמם.
* **התוצר הינו מעשי** – מסמך אשר יוצג לדרג מקבלי ההחלטות.
* **שותפויות** – פנייה עצמית של המשתתפים לגורמים בעלי ענין אשר נדרש לרותמם לנושא.

השיטה:

* ציוותי כוחות רלוונטיים: קרן הבריאות העולמית, משרד הבריאות, ממשלה, צה''ל, גורמים כלכליים במשק, רש''פ ועוד.
* בהיעדר ידע בריאותי של ממש ובהיעדר תכנון מוקדם נדרש לימוד החומרה עצמה, ולימוד העמדות של כל שחקן בזירה.
* שיתוף המל''ל בזמן אמיתי: חבירת מב''ל ומל''ל.
* העצמת המשתתפים הבי''ל ללימוד הסוגיה ברמה הגלובאלית.

התוצר:

* למידה של אירוע בהתהוות.
* למידה של אירוע לא מדיני ברמה בט''למית.
* הגשת ניירות מסכמים או המלצות לגופים שונים ובוודאי לצה''ל.
* תיקוף גישת העיצוב התיאורטית בהתייחס למציאות האסטרטגית.

מסגרת הזמן:

* על משבצות זמני הלמידה וההכנה לסיור המזרח.

תועלת משנה:

* צבירת נ''ז אקדמיות למקרה של ביטולים נוספים.